1. ปัจจัยความเสี่ยง

  1.1 ความเสี่ยงจากการดำเนินงานตามแผนฟื้นฟูกิจการ

ปัจจุบันบริษัทยังอยู่ระหว่างการฟื้นฟูกิจการ โดยมีบริษัท พรีเมียร์ แพลนเนอร์ จำกัด
เป็นผู้บริหารแผน
ซึ่งขณะนี้บริษัทโดยผู้บริหารแผนอยู่ระหว่างการดำเนินการบริหารให้สำเร็จตามแผนฟื้นฟูกิจการ
ดังนั้นบริษัทจึงมีภาระกิจที่ต้องปฏิบัติตามเงื่อนไขที่ระบุไว้ในแผนฯ ซึ่งในการดำเนินการ
บริษัทจะยึดแนวทางตามที่กำหนดไว้ในแผนฯอย่างเคร่งครัด
และในกรณีที่ต้องการปรับปรุงแนวทางเพื่อให้ธุรกิจสามารถดำเนินการไปได้อย่างเข้มแข็งยิ่งขึ้นในระหว่างอยู่ในแผน
บริษัทจะขอความเห็นชอบจากที่ประชุมเจ้าหนี้และศาลตามกระบวนการฟื้นฟูกิจการเพื่อแก้ไขแผนฯ
ก่อนดำเนินการทุกครั้ง

1.2 ความเสี่ยงด้านการตลาดและการแข่งขัน

  เนื่องจากธุรกิจให้เช่ารถยนต์ซึ่งเป็นธุรกิจหลักของบริษัทมีอัตราการเติบโตที่สูง
  ดึงดูดให้ผู้ประกอบการขนาดใหญ่ เช่น ผู้ประกอบการในธุรกิจที่เกี่ยวข้องเช่น
  ธุรกิจลิซซิ่งและเช่าซื้อ ผู้แทนจำหน่ายรถยนต์
  และผู้ประกอบการรายย่อยเข้ามาแข่งขันในตลาดมากขึ้น
  ประกอบกับการใช้เทคโนโลยีเข้ามาช่วยในการเช่า เช่น การเปิดประมูลโดยผ่านระบบ
  Internet (E-Auction) เป็นต้น ส่งผลให้เกิดการแข่งขันด้านราคา
  และผลกำไรของแต่ละบริษัทลดลง
  แต่อย่างไรก็ตามบริษัทจะมุ่งเน้นหาตลาดที่มีความต้องการเฉพาะ
  และสร้างมูลค่าเพิ่มในบริการเพื่อตอบสนองความต้องการของลูกค้ากลุ่มเป้าหมายที่มีฐานะการเงินมั่นคงและมีศักยภาพในการชำระค่าเช่าตรงตามกำหนดเวลา

1.3 ความเสี่ยงด้านการบริหารทรัพย์สินที่หมดอายุสัญญาให้เช่า

บริษัทมีนโยบายในการให้บริการรถเช่าที่มีอายุสัญญา 3-5 ปี โดยมีอายุสัญญาเช่าเฉลี่ยอยู่ระหว่าง

  3.5 - 4 ปี
  หลังจากหมดสัญญาเช่าบริษัทอาจพิจารณาเก็บรถยนต์ดังกล่าวไว้เพื่อให้เช่าระยะสั้นต่อไปอีก

  1 ปี หลังจากนั้นจึงจำหน่ายออกไปโดยผ่านบริษัทประมูลรถยนต์ใช้แล้วที่มีความน่าเชื่อถือ ทำให้ได้

  ราคาขายที่ดี

  นโยบายดังกล่าวทำให้บริษัทสามารถบริหารรถยนต์ที่มีอยู่ได้อย่างมีประสิทธิภาพ โดยในปี 2550
  และ 2549 บริษัทมีการจำหน่ายรถยนต์ที่ครบสัญญาเช่าแล้ว 397 คัน และ 374 คัน ตามลำดับ
  โดยบริษัทมีกำไรจากการจำหน่ายทรัพย์สินจำนวน 24.99 ล้านบาทและ 22.72 ล้านบาท
  ตามลำดับ

  1.4 ความเสี่ยงในเรื่องอัตราดอกเบี้ย

  เนื่องจากบริษัทมีการกำหนดค่าเช่าในอัตราคงที่ตลอดอายุสัญญาเช่า ทำให้มีรายได้ที่คงที่
  ในขณะที่ต้นทุนกู้ยืมของบริษัทขึ้นอยู่กับอัตราดอกเบี้ยในท้องตลาด
  ซึ่งส่งผลกระทบโดยตรงต่อต้นทุนและผลประกอบการของบริษัท
  ดังนั้นบริษัทจึงบริหารความเสี่ยงโดยการจัดให้มีแหล่งที่มาของเงินส่วนหนึ่งที่มีอัตราดอกเบี้ยคงที่
  ในระยะเวลาที่สอดคล้องกับอายุสัญญาเช่า เพื่อเป็นการลดผลกระทบของอัตราดอกเบี้ย

1.5 ความเสี่ยงจากการดำเนินงาน

การให้บริการสัญญาเช่ารถยนต์ระยะยาว บริษัทมีโอกาสที่จะไม่สามารถเรียกเก็บค่าเช่า และเรียก

  รถยนต์คืนได้ หากไม่ระมัดระวังในการคัดเลือกลูกค้า
  ขาดระบบการติดตามเร่งรัดหนี้สินอย่างมีประสิทธิภาพ รวมถึงการขาดระบบควบคุมภายในที่ดี

บริษัทได้ตระหนักถึงปัญหาดังกล่าว จึงได้ดำเนินธุรกิจด้วยความระมัดระวังโดยพิจารณาคัดเลือก

  ลูกค้าจากผลประกอบการและฐานะทางการเงินในอดีตจนถึงปัจจุบัน
  รวมถึงความน่าเชื่อถือของลูกค้า

  และมีนโยบายเรียกเก็บเงินประกันการเช่าจำนวน 2 เดือน

นอกจากนี้ บริษัทได้มีระบบการติดตามการชำระค่าเช่าของลูกค้าอย่างรัดกุม การหมั่นเข้าเยี่ยมเยียน

ลูกค้าอย่างสม่ำเสมอ รวมถึงได้มีการตั้งสำรองหนี้สงสัยจะสูญไว้อย่างเพียงพอ

1.6 ความเสี่ยงจากสภาพคล่องทางการเงิน

  หากพิจารณาแหล่งที่มาของเงินทุน บริษัทอาจมีความเสี่ยงทางด้านสภาพคล่องทางการเงิน
  เนื่องจากบริษัทมีแหล่งเงินทุนส่วนหนึ่งที่มีภาระต้องชำระคืนทั้งเงินกู้ยืมตามสัญญาเช่าซื้อ
  และเงินกู้ยืมจากสถาบันการเงิน อย่างไรก็ตามบริษัทได้เตรียมการบริหารการจัดเก็บค่าเช่า
  และการขายรถยนต์ที่หมดสัญญาเช่าให้มีประสิทธิภาพเพื่อบริหารสภาพคล่องทางการเงินของบริษัท
  รวมถึงการสำรองแหล่งเงินกู้จากสถาบันการเงินต่างๆ

  1.7
  ความเสี่ยงเรื่องความขัดแย้งทางผลประโยชน์จากการที่บริษัทมีผู้บริหารกลุ่มเดียวกับกลุ่มบริษัทพรีเมียร์

  เนื่องจากกรรมการของผู้บริหารแผนฟื้นฟูกิจการที่มีอำนาจลงนามผูกพันบริษัท
  เป็นกรรมการบริหารของกลุ่มบริษัทพรีเมียร์ ด้วย
  จึงอาจมีความเสี่ยงในเรื่องความขัดแย้งทางผลประโยชน์ได้
  ซึ่งบริษัทได้ให้ความระมัดระวังและดูแลอย่างรอบคอบเมื่อเกิดรายการที่เกี่ยวโยงกันหรือรายการที่อาจก่อให้เกิดความขัดแย้งทางผลประโยชน์
  เพื่อความโปร่งใสและเพื่อผลประโยชน์ของบริษัทโดยรวมเป็นสำคัญ
  อันสอดคล้องกับหลักการกำกับดูแลกิจการที่ดี
  และดูแลให้มีการปฏิบัติตามกฎเกณฑ์ของตลาดหลักทรัพย์แห่งประเทศไทย อย่างไรก็ดี
  เนื่องจากบริษัทยังอยู่ระหว่างดำเนินการฟื้นฟูกิจการ
  การดำเนินการที่แตกต่างไปจากที่ระบุไว้ในแผนฟื้นฟูกิจการ
  จะต้องได้รับความเห็นชอบจากที่ประชุมเจ้าหนี้และศาลล้มละลายกลางก่อนการดำเนินการทุกครั้ง

  นอกจากนี้
  บริษัทยังมีคณะที่ปรึกษาทำหน้าที่คณะกรรมการตรวจสอบช่วยสอบทานความเหมาะสมรายการที่อาจเกิดความขัดแย้งทางผลประโยชน์
  หรือรายการที่เกี่ยวโยงกันอย่างรอบคอบ
  เพื่อให้เกิดความโปร่งใสสอดคล้องกับแผนฟื้นฟูกิจการที่กำหนดไว้
  จึงทำให้สามารถควบคุมความเสี่ยงในเรื่องความขัดแย้งทางผลประโยชน์ได้เป็นอย่างดี